Gedagte vir die dag: Dink en praat die positiewe | Maroela Media
Ou gedagtes en woorde het ongelooflike krag: goed of sleg. Dink maar watter invloed dit op jou gedagtes, emosies, jou manier van dinge doen, jou selfbeeld, verhoudinge en jou geluk het. Jou manier van dink kan as't ware jou hele lewe bepaal. Probeer daarom om vandag elke negatiewe gedagte te verander in iets positiefs. En kyk dan hoe jy vanaand voel.
'n Paar voorbeelde sou wees:
Ek is stupid … Ek het God se wysheid in my.
Ek maak so baie foute … Ek het 'n God wat my oor en oor vergewe.
Ek is soms 'n aaklige mens … Ek kan deur die Gees ánders wees: vreugde uitdeel.
Ek het nie genoeg nie … Ek is tevrede met dit wat ek het.
Ek beteken nie veel nie … Ek maak op my manier 'n verskil.
Ek het nog nooit iets bereik nie … God het aan my wonderlike eienskappe en talente gegee wat ek wíl gebruik.
Herhaal die positiewe woorde oor en oor, plak dit iewers op 'n plek waar jy dit gereeld kan lees en probeer om elke keer wanneer jy jouself wil afbreek, halt te roep en dit in 'n positiewe stelling te verander. Dink die goeie. Sê dit hardop. Glo dit. Lééf dit.
Die Gees is die waarheid. Laat toe dat die Waarheid jou die waarheid laat glo, want dít gee jou energie!
Vandag hou ek vas aan U waarheid wat lig gee.
"Here, bring ook herlewing in my gedagtes."
Somtyds om ook vrede te maak met die mense vir wie jy kwaad is diep binne help ook om positief te wees.Se vir iemand vandag hoe mooi hul lyk of dat GOD hul liefhet dan maak jy alreeds n verskil in daai persoon se lewe.